**Amussu arumansi (Le Romantisme)**

**1-Tadra n wawal « Romantisme »**

Di tazwara, yella wawal « ROMAN », deg tefransist taqburt, yemmal-d tutlayt n yal ass yellan d tanemgalt n tlatinit, tutlayt tunsibt. Des-s yefruri-d urbib « ROMANT » i d-yemmalen, di tazwara (lqern wis 12), iḍrisen i -d-yettalsen s tutlayt n yal ass ; Syin (lqern wis 14), yuɣal immal-d iḍrisen i d-ttalsen kan ɣef yiserdasen imerkantiyen (recits de chevalerie). Deg tasut tis 17, iban-d wawal « ROMANTIQUE », ɣer igliziyen i t-yessemersen s unamek n uneglan (romanesque). Deg tallit n Rousseau (tasut tis 18), yemmal-d armas n tugniwin n ugama i d-yeslalayen asḥissef d leḥzen ɣer umdan[[1]](#footnote-1). Syin, deg lqern wis 19, awal « romantique » yebda yettaɣ anamek amaynut ; Dɣa deg 1801, yesseqdec-it Schlegel d arbib, d anemgal n wayen yellan akk d aklasiki. Armi d 1820 d afella i d-iban awal **« ROMANTISME »** s unamek n uɣerbaz neɣ n umussu anemgal i umussu aklasiki.

**2-Tabadut**

Tarumansit (Romantisme) d yiwen umussu yerzan tasekla akked tewsatin-nniḍen n tẓuri am teklut d tesramt. D amussu yessezwarayen asenfali n yiḥulfan d usugen ɣef win n le3qel d tezɣent. Di tazwara, iban-d deg tmurt n Legliz d Lalman, deg taggara n lqern wis 18 (1795). Syin yebda yettḥaz timura i ad asent-d-yezzin am Telyan, Lispan akked Fransa armi yuɣ akk tamurt n Lurup, deg lqern wis 19. Ma d talalit s wudem unsib tella-d deg useggas 1820, s useẓreg n udlis n Lamartine « *Méditations poétiques* ».

**3- Imenzayen igejdanen n trumansit**

**3-1-Tilelli** (Le refus des règles classiques)

Ameskar d ilelli, ad d-yini ayen yebɣa akken yebɣa. S wawal-nniḍen ur ireggel ara tiktiwin-is s yisuḍaf i d-sersen iklasikiyen am usaduf n 3 tayunin acku yes-sen ur ssawaḍen ara ad d-seknen timetti yettbeddilen yal tikkelt.

**3-2-Azal n yiman** (L’importance du moi)

Ameskar ila azref akken ad yessezwir iman-is ɣef tmetti, yezmer ad d-yessenfali ɣef ayen akk i t-yerzan : tiktiwin-is, timuɣliwin, afrayen d yiḥulfan-is ladɣa mi ara yilin deg tegnit n lḥers d usḥissef.

**3-3-Tixutert n umezruy** (L’importance de l’histoire)

Irumansiyen ttwalin amezruy d yiwet n tala meqqren ideg ttagmen tiktiwin-nsen. Aya yettbin-d ugar deg ungalen n umezruy. MD. Ungal n V. Hugo « *Notre dame de Paris* », 1831.

**3-4-Asugen** (La rêverie)

Tikwal, mi ara tergel tillawt tiwwura n tifrat, irumansiyen tt3eddayen tillas-is akken ad d-nadin tifrat s usugen d usirem.

**3-5-Agama** (la nature)

Tarumansit tefka azal i ugama imi d-yettarra tiɣri yalmi iqsed-it yiwen. Agama d lemri i d-yeskanayen ttbiεan umdan. Daymi nettaf tuget n wasaḍen regglen er lexla, lebher, idurar atg.

**4- Imyura irumansiyen**

Irumansiyen uran aṭas deg tewsatin-a :

**a) Amezgun** : deg tira n tewsit-a, ugin asemres n yisuḍaf i d-sumren yiklasikiyen am uqader lqanun n kraḍ n tayunin d beṭṭu gar tkensa d tmellaɣt. Dɣa sxelḍen-tent, ssufɣen-d tamuggit (Le drame romantique).

**b) Ungal** : rran-as azal dɣa banent-d tewsatin-nniḍen d timaynutin am tmeddurmant akked ungal amezruyan.

**c)Tamedyazt** : wwin-d amaynut am tmedyazt n tesrit, ur neqqin ara ɣer uktil d meɣrut ; tamedyazt n yiḥulfan (poésie lyrique).

Ma d isental igejdanen iɣef uran d wi :

-Yir lqern (Le mal du siècle) : d tagnit war talwit, leḥzen d usḥissef yuɣ akk ulawen n yimdanen. MD1 : « Les confessions d’un enfant du siècle » n Musset ( ;;;;;) ; MD2 : « René » n Chateaubriand (….).

-Tanessuft n yiman (La solitude du moi) : iman d amerẓu, d amnafeq n tmetti, yesḥissif i zzman i3eddan (nostalgie).

-Tayri qessiḥen, yettfakkan s umata s beṭṭu n wid yemḥemmalen. Tadukkli-nsen ad tili kan s ttawil n tmettant, daymi ttwalin lmut ḥlaw-itt (fascination pour la mort).

Deg tira-nsen seqdacen aṭas : udem amezwaru ; tuget n yiḥulfan ; asexleḍ n tewsatin ; asdakkel n yinemgalen, i d-ye skunan tbi3a n umdan ; awalen ijenṭad n tutlayin-nniḍen akked uglam n yimukan ur nettwassen akken ad d-jebden lwelha n yimeɣri (Le gout d’exotisme et de l’étrangeté) ; aṭas n tunuɣin n tesnukyest atg.

Gar imyura irumansiyen yettwassnen ugar :

**Victor Hugo** (1802-1885) : «*L’Expiation* » 1829*, « Hernani* » 1830.

**Lamartine** (1790-1869) : « *Méditations poétiques »* 1820.

**Musset (1810-1857)** : *« L’Lorenzaccio* » 1834, « *La Confession d’un enfant du siècle* »

**Chateaubriand (1768-1848**) : «*Atala* » 1801, « René »1802, « *Mémoires d’Outre-tombe*» 1848.

1. « La perception de paysages qui suscitent des sensations intimes, de l’ordre de mélancolie ». [↑](#footnote-ref-1)